Töölön jalkapallostadion

Töölön jalkapallostadion (sponsorinimeltään Bolt Arena) on Helsingin Taka-Töölössä sijaitseva jalkapallostadion, joka valmistui vuonna 2000. Stadion toimii Veikkausliigassa pelaavan HJK:n, Kansallisessa Liigassa pelaavan HJK Naisten sekä HJK:n reservijoukkue Klubi 04:n. Stadion toimi myös FC Jokerien kotikenttänä 2000–2003, ja HIFK:n kotikenttänä 2015–2023. Stadionin kapasiteetti on 10 770 katsojaa.
Stadionin pääomistaja on Helsingin kaupunki, joka vuokraa stadionia HJK:n omistamalle Helsinki Stadium Management Oy:lle. Stadionin yhteydessä sijaitsee myös Suomen Palloliiton toimisto.
Historia.
Rakentaminen alkaa.
Toukokuussa 1998 julkaistiin suunnitelma, jonka perusteella Helsinki perusti yhtiön, jolle vuokrattiin jalkapalloareenan maa-alue. Ratkaisuun päädyttiin Helsingin kaupungin huonon taloustilanteen vuoksi. Kaupunki antoi hankkeelle lainaa 32 miljoonaa markkaa ja valtiolta odotettiin 18 miljoonaa markkaa. Lopulta hankkeeseen saatiin valtiolta 14 miljoonaa markkaa. Lisäksi stadionin rakentamiseen vaadittiin yksityistä rahoitusta 60 miljoonaa markkaa. Paikan omistajaksi oli tarkoitus tulla kaupungin omistama yhtiö, joka vuokrasi stadionin Hjallis Harkimon yhtiölle.
Uudesta stadionista järjestettiin arkkitehtikilpailu. Stadionin suunnittelivat Atelier23-arkkitehdit, Olivier Lemarchand, Ritva Kokkola ja Thomas Seehan. Stadionin lopulliset kokonaiskustannukset olivat 18,5 miljoonaa euroa. Stadionin rakentaminen aloitettiin syyskuussa 1999 ja paikan rakennuttaja oli Skanska. Yrityksen sponsorinimeksi tuli Finnair Stadium.
Jalkapallostadion valmistui kesällä 2000 kymmenen kuukauden rakentamisen jälkeen. Ensimmäinen Veikkausliiga-ottelu stadionilla pelattiin kesäkuussa 2000, jolloin HJK ja FC Jokerit pelasivat vastakkain. Jokerit voitti ottelun 3–0.
Nuorten MM-kilpailut ja tekonurmi.
Vuonna 2003 jalkapallostadionille vaihdettiin tekonurmi, vaikka alun perin siellä oli ollut luonnonnurmi. Pinnoitteen vaihto herätti kritiikkiä jalkapallopiireissä ja mediassa. Samana vuonna stadionilla järjestettiin alle 17-vuotiaiden MM-kilpailut. Tämä oli ensimmäinen kerta, kun FIFAn lopputurnaus pelattiin tekonurmella.
Vanha tekonurmi korvattiin kesällä 2006 uudella, FIFAn kahden tähden -laatuluokituksen täyttävällä tekonurmella. Uusi pinnoite täyttää kriteerit UEFAn ottelujen sekä maaotteluiden pelaamiselle. Tekonurmen avajaisottelu pelattiin HJK:n ja FC Hongan välillä. Ottelussa syntyi stadionin uusi yleisöennätys, sillä katsojia ottelussa oli 10 770.
Stadionin tekonurmea käytettiin vuonna 2006 FIFAn raportin mukaan 948 tuntia. Tekonurmien käyttökeskiarvo Euroopassa on ESTO:n (European Syntethic Turf Organisation) mukaan noin 1500 tuntia per vuosi.
Myös FC Honka pelasi kotipelejään stadionilla, koska seuran omaa stadionia remontoitiin. Hongan oma kotistadion ei myöskään täyttänyt UEFAn vaatimuksia. Vuonna 2009 jalkapallostadionilla järjestettiin naisten EM-kilpailut, jonka vuoksi stadion päällystettiin väliaikaisesti luonnonnurmella.
Konsertit.
Lauri Tähkä esiintyi uransa viimeisen kerran 7. syyskuuta 2024.
Eppu Normaali tekee 50-vuotisen uransa toiseksi vimeisen keikkansa 6. kesäkuuta 2026.
Nimenmuutokset.
Vuonna 2000 valmistunut Töölön jalkapallostadionin sai ensimmäiseksi sponsorinimeksi Finnair Stadium lentoyhtiö Finnairin mukaan. Kauden 2010 aikana Finnairin ja stadionyhtiön välinen nimisopimus vanhentui. Elokuussa 2010 stadionin nimi vaihdettiin TeliaSonera Finlandin yhteistyösopimuksen myötä Sonera Stadiumiksi (lehdistössä myös suomennetussa muodossa "Sonera-stadion"). Kyseinen sopimus oli voimassa vuoden 2013 loppuun. Soneran vaihtaessaan nimeään Teliaksi, Telia Finland nimesi stadionin Telia 5G Areenaksi vuonna 2017. Vuoden 2020 tammikuussa stadionin nimi vaihdettiin jälleen, nyt Bolt Arenaksi, kun HJK teki uuden yhteistyösopimuksen Bolt.Works-henkilöstövuokrausyhtiön kanssa.
Yleisömäärät.
HJK
HIFK
FC Jokerit
"*Siirtyivät stadionille kesken kauden 2000."